Nicolaus episcopus, servus servorum Dei, venerabilibus fratribus archiepiscopo Viennensi et episcopo Matisconensi salutem et apostolicam benedictionem. Nuper dilecti filii frater Guillermus prior de Argilleio, ordinis sancti Augustini, et magister Galterus rector ecclesie de Ulyauci, Eduensis diocesis, procuratores et nuntii venerabilis fratris nostri Hugonis, episcopi Eduensis, ad petendum ex parte sua palleum, quod est insigne pontificalis officii, ad sedem apostolicam specialiter destinati, proponentes in nostra et fratrum nostrorum presentia, quod episcopo Eduensi qui est pro tempore jus utendi palleo competit ex apostolico privilegio speciali, et quod a longis retroactis temporibus episcopus ipse, cum ad regimen ecclesie predicte de novo assumitur, palleum ab ecclesia romana recipere illoque postmodum uti usque ad hec tempora consuevit, qui etiam, dum Lugdunensem ecclesiam metropolitanam suam pastore vacare contingit, in civitate, diocesi et provincia Lugdunensi, tam ex simili privilegio quam de antiqua et approbata consuetudine, ut iidem nuntii asserebant, eaque ad officium archiepiscopale spectant exercet, quiquidem Hugo episcopus, ex causis justis et probabilibus impeditus, nequiverat comode pro petendo dicto palleo, apostolico se conspectui personaliter presentare, a nobis cum ea que decet instantia suppliciter postularunt ut dictum palleum in illis partibus sibi tradi de benignitate apostolica faceremus. Licet autem de hujusmodi privilegio et alio jure que super hoc dicti nuntii, ut predicitur, allegabant, nobis facta non fuerit plena fides, attendentes tamen quod sicut ex fide dignorum relatione accepimus per quosdam predecessores nostros romanos pontifices aliquibus predecessoribus suis qui Eduensi ecclesie prefuerunt pro tempore, fuit palleum ipsum suarum personarum intuitu in earum novitate, concessum, ac volentes persone predicti Hugonis episcopi in hac parte gratiam facere specialem, predictum palleum de corpore beati Petri sumptum, per prefatos priorem et magistrum Galterum sibi assignandum per vos vel alterum vestrum prefato Hugoni, Eduensi episcopo, duximus destinandum. Quocirca fraternitati vestre per apostolica scripta mandamus quatinus vos vel alter vestrum predictum palleum episcopo memorato assignetis, sub forma quam vobis sub bulla nostra mittimus interclusam, et ab ipso, nostro et ecclesie romane nomine, sub forma quam sub eadem bulla dirigimus, fidelitatis recipietis juramentum. Volumus tamen per hujusmodi assignationem jus novum dicto episcopo seu successoribus suis aut eidem Eduensi ecclesie non acquiri, sed antiquum, si quod eis competit, tantumodo conservari. Formam autem juramenti quod ipse prestabit de verbo ad verbum nobis per ejusdem patentes litteras suo sigillo signatas, per proprium nuntium studeatis quantotius destinare. Datum Reate, idus junii, pontificatus nostri anno primo.